૩ જુલાઈ ૨૦૦૦, સોમવાર. રાત્રે ૯ વાગ્યાનો સમય. ત્યારે સ્ટાર ઓફ ધ મિલેનિયમ કહેવાતા અમિતાભ બચ્ચનનો બ્રાન્ડ ન્યુ શો ‘કૌન બનેગા કરોડપતિ’ ટીવી પર ધૂમ મચાવવા આવી રહ્યો હતો! એ જ રાત્રે જોગાનુજોગ રાત્રે સાડા દસ વાગ્યે એકતા કપૂર યુગ પણ શરુ થઇ રહ્યો હતો કારણકે એ જ રાત થી ઇતિહાસમાં અમર થઇ ગયેલી સાસુ વહુ સિરીયલની પાયોનિયર એવી ‘ક્યોંકિ સાંસ ભી કભી બહુ થી’ પણ શરુ થઇ રહી હતી! એક સાથે એક જ દિવસે જાણે નવો ઈતિહાસ લખાઈ રહ્યો હતો. અમિતાભ બચ્ચનની ઉંમર ત્યારે માત્ર ૫૮ વર્ષ, હજુ એમની ફ્રેંચ કટ દાઢી નવી નવી સિક્કો જમાવી રહી હતી! કહો કે એ નવો જ લુક હતો, વાળ ત્યારે બરગન્ડી અને બ્રાઉન જેવા મિક્સ રંગનાં હતા.